Mbaino lëꞌ Jesús nzha par dan kwaꞌn lë Olivo.
No xtu riyëꞌl,
garziꞌl laka nzha Jesús leꞌn yadoꞌ xtu wëlt,
orzeꞌ nguzubi rë men lo Me;
orzeꞌ nguzob Jesús zeꞌ no nguzublo Me kiluꞌ Me widiꞌzh cheꞌn Dios lo rë men zeꞌ,
lëꞌchi mizhin pla xaꞌ kwaꞌn niluꞌ ley kun zipla men fariseo,
no nzhanu bixaꞌ tu unaꞌ lo Jesús kwaꞌn ngwagaꞌ kun xtu miyiꞌ,
no mizo bixaꞌ unaꞌ zeꞌ garol saoꞌ lo más rë men nzhin zeꞌ,
orzeꞌ nzhab bixaꞌ lo Jesús:
―Maestr,
lëꞌ unaꞌ reꞌ ngwagaꞌ kun xtu miyiꞌ,
no lo ley kwaꞌn milaꞌ Muisés lo be,
rë unaꞌ kwaꞌn nak saꞌ nakiꞌn gat kun ke;
no lu gaꞌ,
¿kwan nel?
Seꞌ midiꞌzh bixaꞌ par ne bixaꞌ nabei,
xmod kab Jesús lo kureꞌ,
nes par gak gab bixaꞌ lo rë xaꞌ nileꞌ mandad,
lëꞌ Jesús nzëꞌb xki.
Orzeꞌ nguzobdaꞌ Jesús lo yuo par këꞌ Me letr kun bikwen yaꞌ Me,
no como stubi kinaꞌbdiꞌzh bixaꞌ lo Jesús,
orzeꞌ nguzuliska Me par nzhab Me:
―Xaꞌ nzo xid go,
xaꞌ yent kwan nzëꞌb xki lo Dios,
xaꞌ zeꞌ galo laka këꞌ tu ke.
Orzeꞌ nguzobdaꞌ Me xtu wëlt lo yuo par mikëꞌ Me más kwaꞌn.
Or mbin rë xaꞌ reꞌ kwaꞌn midiꞌzh Jesús,
orzeꞌ mizi bixaꞌ,
lëꞌ bixaꞌ nzëꞌb xki lo Dios,
orzeꞌ nguzublo tugaꞌ bixaꞌ ña,
galo laka rë xaꞌ más ngwagal orzeꞌ lult rë xaꞌ xi,
lult miaꞌn nab tsa Jesús kun unaꞌ zeꞌ.
No or nguzuli Jesús,
nzhab Me lo unaꞌ zeꞌ:
―Unaꞌ,
¿ma rë xaꞌ michil lon zeꞌ?
¿Chi yent ni tu rë xaꞌ ne,
lëꞌl nzëꞌb xki?
Orzeꞌ nzhab unaꞌ reꞌ lo Jesús:
―Lëꞌ go,
yent ni tu bixaꞌ.
Orzeꞌ nzhab Jesús:
―Ni na,
gat nita lëꞌl nzëꞌb xki;
nal bizë,
per ya naleꞌtraꞌle.